En opplisting av skytshelgener (virkelige personer og tidvis de som historikerne har avvist som oppdiktede) vil bestå av hundrevis av navn, og det finnes egne leksikon for disse. Eksempelvis er den hellige Arnold av Arnoldsweiler vernehelgen for organister og musikere, den hellige Adam av Fermo er vernehelgen for epileptikere, Frans av Assisi er vernehelgen for en rekke områder: Italia, byen Assisi, bispedømmet Basel, for fransiskanerordenen, de fattige, sosialarbeid, miljøvern og økologer, kjøpmenn, skreddere, veverere, tøyhandlere, linhandlere, tapethandlere, skipsbrudne og straffanger; for lamme og blinde; mot hodesmerter og pest; for dyrevernorganisasjoner og dyr. Den hellige Martin av Vertou, som ellers får lite oppmerksomhet, har en særskilt posisjon for de ulykkelig gifte, men var selv en eremitt.